ભક્તિ શબ્દના મૂળ પર વિચાર કરતી વખતે સાહિત્ય વિચારકોએ-વિવેચકોએ ‘ભજ’ ધાતુ પરથી એની વ્યુત્પત્તિ થઈ હશે એવું અનુમાન કર્યું છે. ‘ભજ સેવાયામ’ અથવા ‘ભજ પૂજાયામ’ના અર્થમાં પ્રયુકત ધાતુથી ભક્તિ શબ્દની નિષ્પત્તિ મનાય છે. ‘ભક્તિ’ શબ્દ વ્યવહારમાં તો ભગવાનની સેવા કરવી ‘કે ભગવાનની પૂજા કરવી’ના અર્થમાં વપરાતો આવ્યો છે. ‘ભક્તિ’ શબ્દના જે વિવિધ અર્થો અપાયા છે એમાં ભારતીય સંસ્કૃતિમાં વ્યાપી રહેલી પરમતત્વ પ્રત્યેની ઉત્કટ ઝંખના અને ઉપાસના પ્રણાલીનું નિદર્શન થયું છે. ‘ભક્તિ’ શબ્દના વિવિધ અર્થોમાં પરમ તત્વ પ્રત્યેનો આદરભાવ, અતૂટ શ્રદ્ધા, પૂર્ણ વિશ્વાસ,પૂજા, અર્ચના, સેવા, સુશ્રુષા, પ્રેમ અને લાગણી, સ્મરણ સ્તુતિ, પ્રાર્થના અને વિશિષ્ટ પ્રકારની ભાવનાનો સમાવેશ થાય છે. પવિત્ર ભાવથી પરમેશ્વર, ગુરુ, વડીલ વગેરેની સેવા કરવી, ભક્તિ ભાવનાસભર ગુણો ગાવા અને એમાં જ પરાયણ રહેવુ. દેવતાને આધીન અનુકૂળ રહીને દરેક રીતે તેની ઉપાસના-આરાધના કરવી એનું નામ ભક્તિ. એમ વિવિધ સ્થળોએ કહેવાયું છે.